12. juli om aftenen blev en fængselsbetjent overfaldet og skudt tre gange i benet, da han mødte på arbejde ved Nyborg Statsfængsel. Politiet efterforsker sagen som forsøg på manddrab, og nu beder de offentligheden om hjælp.

Gerningsmændene stjal en bil, som blev brugt til at flygte fra fængslet. Samme aften blev den fundet udbrændt på en rasteplads i Hjulby.

Fyns Politi har identificeret bilen. Den blev stjålet i forbindelse med et indbrud i Vissenbjerg dagen før skudepisoden. Derfor har politiet nu offentliggjort en overvågningsvideo af de mulige gerningsmænd fra indbruddet.

»Det er en video af fire personer, der blandt andet stjæler nøglerne til bilen i forbindelse med indbruddet i Vissenbjerg. Vi offentliggør den nu i håb om, at nogen genkender de fire, der begik indbruddet mandag aften den 11. juli klokken 23:50 hos Barfod Transport, Trævænget 7 i Vissenbjerg,« siger vicepolitiinspektør Henrik Justesen fra Fyns Politi.

Artikel fortsætter efter billedet.

Her ses en af mændene, som politiet mistænker står bag drabsforsøget ved Nyborg Statsfængsel. Foto: Politifoto Vis mere Her ses en af mændene, som politiet mistænker står bag drabsforsøget ved Nyborg Statsfængsel. Foto: Politifoto

I klippet kan man se fire mænd under indbruddet. De stjæler nøgler til den Opel Astra, som blev brugt under drabsforsøget. En af de fire mænds ansigter er synligt. Derfor håber politiet, at offentligheden kan hjælpe med at få opklaret sagen.

»Vi vil selvfølgelig gerne høre, hvis nogen kan genkende de fire på deres gang, kropsbygning, beklædning eller andre kendetegn. Vi ved ikke med sikkerhed, om de fire også står bag skudepisoden ved fængslet, men det er selvfølgelig nærliggende at tro, der er en sammenhæng,« siger Henrik Justesen.

Politiet har mistanke om, at gerningsmændene stammer fra bandemiljøet. Derfor efterforsker de både Black Army og Loyal to Familia. De har også DNA-spor fra et patron-hylster, der blev fundet på gerningsstedet.

Skød fængselsbetjent tre gange i benet

Tre maskerede mænd overfaldt fængselsbetjenten, da han 12. juli om aftenen mødte på arbejde.

'De truer ham til at lægge sig ned på jorden, hvorefter de skyder ham tre gange i benet. De tre mænd afbrænder derefter den bil, som de kommet i, og forlader stedet,' skrev Fængselsforbundet i en pressemeddelelse.

Betjenten blev kørt på hospitalet, hvor hans tilstand blev meldt som stabil.